Марко Ганчев
Валякът Тъпчо

chitanka.info

Пуфка валякът: пуф-паф, пуф-паф.

Здравата тъпче, ти си прав.

А и правилно с твоя приятел Събчо

сте го кръстили Валякът Тъпчо.

Тъпчо си тъпче асфалтови топчета,

камъчетата прави на копчета.

Ти да му паднеш, и теб ще стъпче —

ще ми станеш на носно кръпче.

Ами добре, че така, общо взето,

Тъпчо не тъпче извън шосето.

Ей тази канавка, а също и тази

от него ни пази.

Тъпчо само по шосето пуфка и пафка,

гледа да не попадне в канавка,

защото тутакси в крайпътния бурен

ще го видим прекатурен.

А един прекатурен валяк

пак си е великан, обаче жалък.

Ако станеш един ден

инженер строител,

както ми се иска на мен

като на твой родител,

и захванеш да правиш нейде шосе,

отсега това да ти е в ума все

без много изчисления, чертежи и справки:

че най-важното е да направиш канавки.

Иначе по земята

няма да остане зелено стръкче,

няма да остане зелено кътче —

Валякът Тъпчо всичко ще стъпче.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.